送熊掌熊白
作者：葉寘
朝代：宋

paragraphs: 熊掌舍魚吾有取，自幼嘗聞子車語。
飯香獵戶分熊白，妙語涪翁乃能吐。
世間兩味果稱珍，故人念我肯珍分。
數千里致良不易，食美真當持獻君。
從小知嘗熊膽苦，人不通今寧識古。
熊皮兀坐二十年，毛去皮存縫誰補。
人言窮命有時通，老翁八十卜非熊。
試將兩味從公卜，世間真有磻溪翁。